title: Директива за изпълнение (ЕС) 2019/68 на Комисията от 16 януари 2019 година за определяне на технически спецификации за маркировката на огнестрелните оръжия и техните основни компоненти съгласно Директива 91/477/ЕИО на Съвета относно контрола на придобиването и притежаването на оръжие (Текст от значение за ЕИП.)

text:
                  17.1.2019

                  BG

                  Официален вестник на Европейския съюз

                  L 15/18

         ДИРЕКТИВА ЗА ИЗПЪЛНЕНИЕ (ЕС) 2019/68 НА КОМИСИЯТА
         от 16 януари 2019 година
         за определяне на технически спецификации за маркировката на огнестрелните оръжия и техните основни компоненти съгласно Директива 91/477/ЕИО на Съвета относно контрола на придобиването и притежаването на оръжие
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 91/477/ЕИО на Съвета от 18 юни 1991 г. относно контрола на придобиването и притежаването на оръжие (1), и по-специално член 4, параграф 2а от нея,
         като има предвид, че:

                     (1)

                     С член 4, параграф 1 от Директива 91/477/ЕИО държавите членки се задължават да гарантират, че огнестрелните оръжия и техните основни компоненти, независимо дали са част от огнестрелно оръжие или се пускат отделно на пазара, имат поставена на тях ясна, постоянна и уникална маркировка. В член 4, параграф 2 от посочената директива се определя информацията, която трябва да бъде включена в маркировката с цел да се увеличи проследимостта на огнестрелните оръжия и техните основни компоненти и да се улесни свободното им движение. При много малки основни компоненти информацията, която трябва да бъде включена в маркировката, се ограничава до сериен номер или буквено-цифров или цифров код. В член 4, параграф 4 от същата директива от държавите членки се изисква да поддържат система за регистриране на данни и да записват в нея цялата информация, необходима за проследяването и идентифицирането на огнестрелните оръжия, включително информация за маркировката, поставена на дадено огнестрелно оръжие и неговите основни компоненти, както и информация относно всички видоизменяния или модификации на огнестрелно оръжие, водещи до промяна в неговата категория или подкатегория, като например информация за субекта, който е заменил или изменил основен компонент.

                     (2)

                     В случай на прехвърляне от държавния резерв към постоянна гражданска употреба в маркировката трябва също да бъдат включени идентификационни данни за субекта, извършващ прехвърлянето. Освен ако идентификационните данни вече не присъстват като част от съществуваща маркировка, те трябва да бъдат включени, когато се извършва прехвърлянето с цел гражданска употреба.

                     (3)

                     Директива 91/477/ЕИО задължава държавите членки да гарантират, че върху всяка единична елементарна опаковка готови боеприпаси се поставя маркировка по начин, който да посочва името на производителя, партидния идентификационен номер, калибъра и вида боеприпаси. Като се има предвид настоящата пазарна практика за опаковане на боеприпаси и актуалното състояние на технологиите, не е необходимо на този етап да се определят технически спецификации за тази маркировка. Поради това настоящата директива следва да се прилага само по отношение на маркировката на огнестрелни оръжия и техните основни компоненти (включително много малките основни компоненти).

                     (4)

                     Адекватният размер на шрифта на маркировките е от основно значение, за да се постигне целта за увеличаване на проследимостта на огнестрелните оръжия и техните основни компоненти. Поради това в техническите спецификации следва да се определи минимален размер на шрифта, който следва да се изисква да бъде спазван от държавите членки при определяне на размера на шрифта на тези маркировки в тяхното национално законодателство.

                     (5)

                     Като взе предвид Международния стандарт за контрол на малки оръжия на ООН (ISACS) относно маркирането и воденето на регистри, по отношение на затворните рами и цевните кутии, изработени от неметални материали от вид, който създава риск за нарушаване на яснотата и дълготрайността на маркировката (например затворни рами или цевни кутии, изработени от определени категории полимери), следва да се изисква маркировката им да бъде нанесена върху метална пластина, която е заработена трайно в материала на затворната рама или цевната кутия. Държавите членки следва да имат възможност да разрешават използването на някои други техники, като например дълбоко лазерно гравиране, което гарантира еквивалентно равнище на яснота и дълготрайност на маркировката на затворни рами и цевни кутии, изработени от неметални материали.

                     (6)

                     За да се улесни проследимостта на огнестрелните оръжия и техните основни компоненти в системите за регистриране на данни на държавите членки, от държавите членки следва да се изиска да направят избор единствено между латински, кирилски или гръцки букви, когато определят коя азбука или азбуки могат да се използват за маркиране на огнестрелните оръжия и техните основни компоненти. Също така системите от цифрови знаци, които могат да се използват за маркировката на огнестрелните оръжия и техните основни компоненти, следва да бъдат ограничени до арабски или римски цифри, така както са определени от всяка от държавите членки.

                     (7)

                     Настоящата директива не засяга член 3 от Директива 91/477/ЕИО.

                     (8)

                     В съответствие със Съвместната политическа декларация от 28 септември 2011 г. на държавите членки и на Комисията относно обяснителните документи (2) държавите членки се задължават в обосновани случаи да прилагат към съобщението за своите мерки за транспониране един или повече документи, обясняващи връзката между компонентите на дадена директива и съответните елементи от националните инструменти за транспониране.

                     (9)

                     Мерките, предвидени в настоящата директива, са в съответствие със становището на комитета, създаден съгласно член 13б, параграф 1 от Директива 91/477/ЕИО,

               ПРИЕ НАСТОЯЩАТА ДИРЕКТИВА:

            Член 1
            Приложно поле
            Настоящата директива се прилага по отношение на огнестрелните оръжия и техните основни компоненти, но не се прилага по отношение на единичните елементарни опаковки готови боеприпаси.

            Член 2
            Технически спецификации за маркировката на огнестрелните оръжия и техните основни компоненти
            Държавите членки гарантират, че маркировката, изисквана от член 4 от Директива 91/477/ЕИО, отговаря на техническите спецификации, определени в приложението към настоящата директива.

            Член 3
            Разпоредби относно транспонирането

               1.   Държавите членки въвеждат в сила законовите, подзаконови и административни разпоредби, необходими, за да се съобразят с настоящата директива, най-късно до 17 януари 2020 г. Те незабавно информират Комисията за това.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

               2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

            Член 4
            Влизане в сила
            Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

            Член 5
            Адресати
            Адресати на настоящата директива са държавите членки.

            Съставено в Брюксел на 16 януари 2019 година.

                  За Комисията

                  Председател

               Jean-Claude JUNCKER

            (1)  ОВ L 256, 13.9.1991 г., стр. 51.

            (2)  ОВ C 369, 17.12.2011 г., стр. 14.

            ПРИЛОЖЕНИЕ

               Технически спецификации за маркировката на огнестрелните оръжия и техните основни компоненти

                        1.

                        Размерът на шрифта, използван в маркировката, отговаря на определения от държавата членка. Размерът или минималният размер, определен от всяка държава членка, е най-малко 1,6 mm. Когато е необходимо, за маркировката на основни компоненти, които са много малки, за да им бъде поставена маркировка в съответствие с член 4 от Директива 91/477/ЕИО, може да се използва по-малък размер на шрифта.

                        2.

                        При затворни рами и цевни кутии, изработени от неметален материал от вид, определен от държавата членка, маркировката се прави на метална пластина, която е вложена трайно в материала на затворната рама или цевната кутия по такъв начин, че:

                                    а)

                                    пластината не може да бъде лесно или бързо отстранена, и

                                    б)

                                    отстраняването на пластината би разрушило част от затворната рама или цевната кутия.

                              Държавите членки могат също така да разрешат използването на други методи за маркиране на такива затворни рами или цевни кутии, при условие че тези методи гарантират еквивалентно равнище на яснота и дълготрайност на маркировката.
                        При определянето на това кои неметални материали трябва да бъдат посочени за целите на настоящата спецификация, държавите членки вземат предвид степента, в която материалът може да наруши яснотата и дълготрайността на маркировката.

                        3.

                        Азбуката, използвана в маркировката, отговаря на определената от държавата членка. Азбуката или азбуките, определени от всяка държава членка, са с латински, кирилски или гръцки букви.

                        4.

                        Системата от цифрови знаци, използвана за маркировката, отговаря на определената от държавата членка. Системата или системите от цифрови знаци, определени от всяка държава членка, са с арабски или римски цифри.


title: Директива за изпълнение (ЕС) 2019/69 на Комисията от 16 януари 2019 година за определяне на технически спецификации за предупредителните и сигналните оръжия съгласно Директива 91/477/ЕИО на Съвета относно контрола на придобиването и притежаването на оръжие (Текст от значение за ЕИП.)

text:
                  17.1.2019

                  BG

                  Официален вестник на Европейския съюз

                  L 15/22

         ДИРЕКТИВА ЗА ИЗПЪЛНЕНИЕ (ЕС) 2019/69 НА КОМИСИЯТА
         от 16 януари 2019 година
         за определяне на технически спецификации за предупредителните и сигналните оръжия съгласно Директива 91/477/ЕИО на Съвета относно контрола на придобиването и притежаването на оръжие
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 91/477/ЕИО на Съвета от 18 юни 1991 г. относно контрола на придобиването и притежаването на оръжие (1), и по-специално член 10а, параграф 3 от нея,
         като има предвид, че:

                     (1)

                     В приложение I към Директива 91/477/ЕИО се предвижда, че предмети, които отговарят на определението за „огнестрелно оръжие“ от директивата, не се включват в това определение, ако са проектирани с цел подаване на тревога, сигнализация или животоспасяване и могат да се използват единствено за посочената цел.

                     (2)

                     Някои устройства, проектирани с цел подаване на тревога, сигнализация или животоспасяване, които понастоящем са налични на пазара, могат лесно да бъдат видоизменени в огнестрелни оръжия с използване на обикновени инструменти. Поради това, за да се считат за предупредително и сигнално оръжие за целите на Директива 91/477/ЕИО и да се избегне контролът, който се прилага по отношение на огнестрелните оръжия съгласно посочената директива, устройствата следва да са такива, че да не могат да бъдат изменяни чрез използване на обикновени инструменти, или пък да произвеждат изстрел или да стане възможно да бъдат видоизменени, така че да произвеждат изстрел с куршум или снаряд чрез действието на взривно вещество.

                     (3)

                     Спецификацията, описана в съображение 2, следва да бъде част от пакет от технически спецификации, които имат за цел съвкупно да гарантират, че дадено изделие няма да може да бъде видоизменено така, че да произвежда изстрел с куршум или снаряд чрез действието на взривно вещество. По-специално тъй като цевта на дадено устройство е от основно значение за превръщането на тези устройства в огнестрелни оръжия, тя следва да бъде такава, че да не може да бъде отстранявана или изменяна, без това да направи цялото устройство неизползваемо. Освен това следва да бъдат включени неотстраними препятствия в цевта, а патронникът и цевта следва да бъдат изместени, наклонени или разместени по такъв начин, че да се предотврати възможността от зареждане на боеприпаси и тяхното изстрелване посредством устройството.

                     (4)

                     С цел да се гарантира, че техническите спецификации за предупредителните и сигналните оръжия са подходящи за голямото разнообразие от съществуващи понастоящем предупредителни и сигнални оръжия, в определените в настоящата директива спецификации следва да бъдат взети предвид общоприетите международни стандарти и стойности за патрони и патронници за предупредителни и сигнални оръжия, и по-специално таблица VIII от Таблиците с размери на патрони и патронници (TDCC), изготвени от Постоянната международна комисия за проверка на лекото стрелково оръжие (CIP).

                     (5)

                     За да се предотврати възможността предупредителните и сигналните оръжия да бъдат лесно видоизменени в огнестрелни оръжия, държавите членки следва да гарантират, че оръжията, които се произвеждат или внасят в Съюза, се подлагат на проверки, за да се установи тяхното съответствие с техническите спецификации, определени в настоящата директива. Проверките могат да включват например проверка на различни модели или видове устройства или на отделни устройства, или пък и двете.

                     (6)

                     От държавите членки следва да се изиска да си предоставят взаимно при поискване информация относно резултатите от проведените от тях проверки на предупредителни и сигнални оръжия. За да се улесни този обмен на информация, от държавите членки следва да се изиска да определят най-малко един национален координатор, който да може да предоставя информация на другите държави членки.

                     (7)

                     С оглед улесняване на извършването на проверките на предупредителните и сигналните оръжия, от държавите членки следва да се изиска да си сътрудничат помежду си при тяхното извършване.

                     (8)

                     Настоящата директива не засяга член 3 от Директива 91/477/ЕИО.

                     (9)

                     В съответствие със Съвместната политическа декларация от 28 септември 2011 г. на държавите членки и на Комисията относно обяснителните документи (2) държавите членки се задължават в обосновани случаи да прилагат към съобщението за своите мерки за транспониране един или повече документи, обясняващи връзката между компонентите на дадена директива и съответните елементи от националните инструменти за транспониране.

                     (10)

                     Мерките, предвидени в настоящата директива, са в съответствие със становището на комитета, създаден съгласно член 13б, параграф 1 от Директива 91/477/ЕИО,

               ПРИЕ НАСТОЯЩАТА ДИРЕКТИВА:

            Член 1
            Технически спецификации
            Държавите членки гарантират, че за да не се считат за огнестрелно оръжие съгласно Директива 91/477/ЕИО, устройствата с пълнител, които са проектирани само за изстрелване на халосни патрони, патрони с дразнещи вещества и други активни вещества или на пиротехнически сигнални изделия, се изисква да бъдат във всеки един момент в съответствие с техническите спецификации, определени в приложението към настоящата директива.

            Член 2
            Проверка на съответствието с техническите спецификации

               1.   Държавите членки гарантират, че устройствата от вида, посочен в член 1, се подлагат на проверки, за да се определи съответствието им с техническите спецификации, посочени в приложението.

               2.   Държавите членки си сътрудничат помежду си при извършването на проверките, посочени в параграф 1.

            Член 3
            Обмен на информация
            При поискване дадена държава членка предоставя на друга държава членка резултатите от проверките, извършени от нея в съответствие с член 2. За тази цел всяка държава членка определя най-малко един национален координатор, който да предоставя тези резултати, и съобщава данните за контакт с него на Комисията.

            Член 4
            Разпоредби относно транспонирането

               1.   Държавите членки въвеждат в сила законовите, подзаконови и административни разпоредби, необходими, за да се съобразят с настоящата директива, най-късно до 17 януари 2020 г. Те незабавно информират Комисията за това.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

               2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

            Член 5
            Влизане в сила
            Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

            Член 6
            Адресати
            Адресати на настоящата директива са държавите членки.

            Съставено в Брюксел на 16 януари 2019 година.

                  За Комисията

                  Председател

               Jean-Claude JUNCKER

            (1)  ОВ L 256, 13.9.1991 г., стр. 51.

            (2)  ОВ C 369, 17.12.2011 г., стр. 14.

            ПРИЛОЖЕНИЕ

               Технически спецификации за устройствата, посочени в член 1

                        1.

                        Устройствата трябва да отговарят на следните изисквания:

                                    а)

                                    могат да изстрелват пиротехнически сигнални изделия само ако към дулото е прикрепена приставка;

                                    б)

                                    имат дълготрайно приспособление в устройството, което не позволява изстрелване на патрони, заредени с една или няколко твърди сачми, твърди куршуми или твърди снаряди;

                                    в)

                                    проектирани са за патрон, които фигурира в списъка и отговаря на размерите и другите стандарти, посочени в таблица VIII от Таблиците с размери на патрони и патронници (TDCC), изготвени от Постоянната международна комисия за проверка на лекото стрелково оръжие (CIP), така както посочената таблица се прилага в редакцията ѝ в сила към момента на приемане на настоящата директива.

                        2.

                        Устройствата не може да бъдат изменяни чрез използване на обикновени инструменти, за да произвеждат изстрел, или да стане възможно да бъдат видоизменени, така че да произвеждат изстрел с куршум или снаряд чрез действието на взривно вещество.

                        3.

                        Всички основни компоненти на устройствата са такива, че те не могат да бъдат монтирани или използвани като основни компоненти на огнестрелни оръжия.

                        4.

                        Цевите на устройствата не могат да бъдат отстранени или изменени без значително увреждане или унищожаване на устройството.

                        5.

                        В случай на устройства, чиято цев не надхвърля 30 cm или чиято обща дължина не надхвърля 60 cm, устройството включва неотстраними препятствия по протежение на цевта, така че да не е възможно преминаването на сачма, куршум или снаряд през цевта чрез действието на взривно вещество, и така че всяко свободно пространство, оставено на дулото, да е с дължина не по-голяма от 1 cm.

                        6.

                        В случай на устройства, които не попадат в обхвата на точка 5, устройството включва неотстраними препятствия по протежение на най-малко една трета от цевта, така че да не е възможно преминаването на сачма, куршум или снаряд през цевта чрез действието на взривно вещество, и така че всяко оставено при дулото свободно пространство да е с дължина не по-голяма от 1 cm.

                        7.

                        При всички случаи, независимо от това дали устройството попада в обхвата на точка 5 или на точка 6, първото препятствие в цевта се поставя възможно най-близо след патронника на устройството, като същевременно позволява изхвърлянето на газовете през изходните отвори.

                        8.

                        При устройствата, които са проектирани само за изстрелване на халосни патрони, посочените в точка 5 или в точка 6 препятствия блокират напълно цевта с изключение на един или повече изходни отвора за отвеждане на газовете под налягане. Освен това препятствията блокират напълно цевта по такъв начин, че да не може да се изстрелват газове от предната страна на устройството.

                        9.

                        Всички препятствия са постоянни и не могат да бъдат премахнати, без патронникът или цевта на устройството да бъдат разрушени.
                        При устройствата, които са проектирани само за изстрелване на халосни патрони, препятствията са изцяло изработени от материал, който е устойчив на рязане, пробиване, разстъргване или шлифоване (или всеки подобен процес), и който е с минимална твърдост 700 HV 30 (в съответствие с изпитването на твърдост по Викерс).
                        При устройствата, които не влизат в обхвата на втория абзац от настоящата точка, препятствията са изцяло изработени от материал, който е устойчив на рязане, пробиване, разстъргване или шлифоване (или всеки подобен процес), и който е с минимална твърдост 610 HV 30. Цевта може да има канал по протежението на оста си, който да позволява дразнещите вещества или другите активни вещества да бъдат изхвърляни от изделието.
                        И в двата случая препятствията са такива, че да предотвратяват следното:

                                    а)

                                    създаването или разширяването на отвор в цевта по протежение на нейната ос;

                                    б)

                                    отстраняването на цевта, с изключение на случаите, когато областта на затворната рама и патронника на устройството е станала неизползваема в резултат на отстраняването, или когато целостта на изделието е нарушена до такава степен, че то не може да се използва като основа за огнестрелно оръжие без значителен ремонт или добавяне на компоненти.

                        10.

                        И патронникът, и цевта са изместени, наклонени или разместени по такъв начин, че да се предотврати възможността от зареждане на боеприпаси и тяхното изстрелване посредством устройството. Освен това, в случай на устройства от револверен тип:

                                    а)

                                    предните части на отворите на патронните гнезда в барабана са стеснени, за да се гарантира, че куршумите са блокирани в патронното гнездо;

                                    б)

                                    посочените отвори са изместени спрямо патронното гнездо.


title: Директива за изпълнение (ЕС) 2019/1813 на Комисията от 29 октомври 2019 година за изменение на Директива за изпълнение 2014/96/ЕС относно изискванията за етикетирането, запечатването и опаковането на посадъчен материал от овощни растения и на овощни растения, предназначени за производство на плодове, попадащи в обхвата на Директива 2008/90/ЕО, по отношение на цвета на етикета за сертифицираните категории посадъчен материал и овощни растения и съдържанието на документа на доставчика

text:
                  30.10.2019

                  BG

                  Официален вестник на Европейския съюз

                  L 278/7

         ДИРЕКТИВА ЗА ИЗПЪЛНЕНИЕ (ЕС) 2019/1813 НА КОМИСИЯТА
         от 29 октомври 2019 година
         за изменение на Директива за изпълнение 2014/96/ЕС относно изискванията за етикетирането, запечатването и опаковането на посадъчен материал от овощни растения и на овощни растения, предназначени за производство на плодове, попадащи в обхвата на Директива 2008/90/ЕО, по отношение на цвета на етикета за сертифицираните категории посадъчен материал и овощни растения и съдържанието на документа на доставчика
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2008/90/ЕО на Съвета от 29 септември 2008 г. относно предлагането на пазара на посадъчен материал от овощни растения и на овощни растения, предназначени за производство на плодове (1), и по-специално член 9, параграф 1 от нея,
         като има предвид, че:

                     (1)

                     С Директива за изпълнение 2014/96/ЕС на Комисията (2) се определят изискванията за етикетирането на посадъчен материал от овощни растения и на овощни растения, предназначени за производство на плодове, с цел да се гарантира идентичността и проследяемостта на посочения посадъчен материал и посочените овощни растения при предлагането им на пазара.

                     (2)

                     Съгласно посочената директива до 1 януари 2019 г. Комисията следваше да преразгледа използването на цветни етикети за посадъчен материал от овощни растения и за овощни растения от категориите предбазов, базов и сертифициран материал.

                     (3)

                     Комисията проведе проучване, според което повечето държави членки подкрепят задължителното използване на цветен етикет за посадъчен материал и овощни растения от категориите предбазов, базов и сертифициран материал. Проучването показа също така, че няколко държави членки пускат на пазара Conformitas Agraria Communitatis (CAC) материал, придружен от жълт на цвят документ на доставчика под формата на етикет, поставен върху САС материала.

                     (4)

                     С цел да бъдат взети под внимание съществуващите практики в държавите членки и да се гарантира, че документът на доставчика за САС материал може да бъде ясно различен от официалните етикети за предбазов, базов и сертифициран материал, когато документът на доставчика се поставя върху САС материала, САС етикетът следва да бъде жълт на цвят. Не е необходимо да се определя специален цвят за документа на доставчика, когато той не се поставя върху САС материала, тъй като в този случай не съществува риск от объркване с друг етикет или документ.

                     (5)

                     В Директива за изпълнение 2014/96/ЕС не е предвиден конкретен цвят за документа на доставчика, когато той се поставя върху САС материала под формата на етикет. За тези етикети някои държави членки използват не жълт, а друг цвят. С цел да се избегнат смущения в търговията, на държавите членки следва да бъде предоставена възможност да разрешат за преходен период пускането на пазара на тяхна територия на САС материал, върху който са поставени различни от жълти на цвят етикети, когато тези цветни етикети вече са били в употреба преди 1 април 2020 г.

                     (6)

                     Освен това опитът показва, че съдържанието на документа на доставчика може да бъде опростено, за да се предостави повече гъвкавост при пускането на пазара на САС материал във всяка държава членка. Когато документът на доставчика съдържа по-малко информация, доставчикът може по-лесно да намали размера му, така че документът да може да бъде поставен върху предназначения за пускане на пазара САС материал. Поради тази причина предоставянето на информация относно количеството САС материал, пуснат на пазара, и държавата членка, в която този материал е произведен — когато тя е различна от държавата членка, в която е изготвен документът на доставчика — следва да не бъде задължително.

                     (7)

                     Предвид необходимите промени на изискванията за етикетиране на посадъчен материал от овощни растения и на овощни растения от всички пускани на пазара категории, както и на изискванията за документа на доставчика, е целесъобразно Директива за изпълнение 2014/96/ЕС да бъде изменена.

                     (8)

                     С цел да се предостави достатъчно време на компетентните органи и на доставчиците да се адаптират към новите изисквания, настоящата директива следва да се прилага от 1 април 2020 г.

                     (9)

                     Мерките, предвидени в настоящата директива, са в съответствие със становището на Постоянния комитет по растенията, животните, храните и фуражите, секция „Посадъчен материал и родове и видове овощни растения“,

               ПРИЕ НАСТОЯЩАТА ДИРЕКТИВА:

            Член 1
            Изменения на Директива за изпълнение 2014/96/ЕС
            Директива за изпълнение 2014/96/ЕС се изменя, както следва:

                        (1)

                        В член 2 параграф 4 се заменя със следното:

                                    „4.

                                    Цветът на етикета е:

                                                а)

                                                бял с диагонална виолетова ивица при предбазов материал;

                                                б)

                                                бял при базов материал;

                                                в)

                                                син при сертифициран материал.“;

                        (2)

                        Член 5 се заменя със следното:

                           „Член 5
                           Документ на доставчика за CAC материал

                              1.   Държавите членки гарантират, че САС материалът се предлага на пазара с документ, изготвен от доставчика в съответствие с параграфи 2, 3 и 4 („документа на доставчика“).
                              Държавите членки гарантират, че документът на доставчика не прилича на придружителния документ, посочен в член 3, така че да се избегне евентуално объркване между посочените два документа.

                              2.   Документът на доставчика съдържа най-малко следната информация:

                                          а)

                                          обозначението „правила и стандарти на ЕС“;

                                          б)

                                          името на държавата членка, в която е изготвен документът, или съответния код;

                                          в)

                                          официалния отговорен орган или съответния код;

                                          г)

                                          наименованието на доставчика или регистрационния му номер/код, издаден от официалния отговорен орган;

                                          д)

                                          индивидуален сериен номер, номер на седмицата или номер на партидата;

                                          е)

                                          ботаническото наименование;

                                          ж)

                                          обозначението „CAC материал“;

                                          з)

                                          наименованието на сорта и по целесъобразност — на клона. При подложки, които не принадлежат към даден сорт: наименованието на съответния вид или междувидов хибрид. При присадени овощни растения такава информация се дава за подложката и за връхния присадков калем. При сортове, за които заявлението за официална регистрация или за правна закрила на сортовете растения е в ход, тази информация включва: „предложено наименование“ и „заявлението е в ход“;

                                          и)

                                          датата на издаване на документа.

                              3.   Когато документът на доставчика се поставя върху САС материала, той трябва да бъде жълт на цвят.

                              4.   Документът на доставчика се отпечатва незаличимо на един от официалните езици на Съюза и е ясно видим и четлив.“

            Член 2
            Транспониране

               1.   До 31 март 2020 г. държавите членки приемат и публикуват законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
               Те прилагат тези разпоредби, считано от 1 април 2020 г.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

               2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

            Член 3
            Преходни мерки

               1.   До 30 юни 2021 г. държавите членки могат да разрешават пускането на пазара на своя територия на Conformitas Agraria Communitatis (CAC) материал, върху който са поставени различни от жълти на цвят етикети, когато тези цветни етикети вече са били в употреба преди 1 април 2020 г.

               2.   Държавите членки гарантират, че при пускането на пазара на посадъчен материал от овощни растения и на овощни растения, които се определят като САС материал, те се идентифицират, като в документа на доставчика се прави позоваване на настоящия член, когато този документ се използва като етикет.

            Член 4
            Влизане в сила
            Настоящата директива влиза в сила на двадесетия ден след публикуването ѝ в Официален вестник на Европейския съюз.

            Член 5
            Адресати
            Адресати на настоящата директива са държавите членки.

            Съставено в Брюксел на 29 октомври 2019 година.

                  За Комисията

               Vytenis ANDRIUKAITIS

                  Член на Комисията

            (1)  ОВ L 267, 8.10.2008 г., стр. 8.

            (2)  Директива за изпълнение 2014/96/ЕС на Комисията от 15 октомври 2014 г. относно изискванията за етикетирането, запечатването и опаковането на посадъчен материал от овощни растения и на овощни растения, предназначени за производство на плодове, попадащи в обхвата на Директива 2008/90/ЕО (ОВ L 298, 16.10.2014 г., стр. 12).